Europa-Parlamentets beslutning

af 5. maj 2010

med bemærkningerne, der er en integrerende del af afgørelsen om decharge for gennemførelsen af budgettet for Det Europæiske Center for Forebyggelse af og Kontrol med Sygdomme for regnskabsåret 2008

EUROPA-PARLAMENTET,

der henviser til det endelige årsregnskab for Det Europæiske Center for Forebyggelse af og Kontrol med Sygdomme for regnskabsåret 2008,

der henviser til Revisionsrettens beretning om årsregnskabet for Det Europæiske Center for Forebyggelse af og Kontrol med Sygdomme for regnskabsåret 2008, med centrets svar [1],

der henviser til Rådets henstilling af 16. februar 2010 (5827/2010 — C7-0061/2010),

der henviser til EF-traktatens artikel 276 og artikel 319 i traktaten om Den Europæiske Unions funktionsmåde,

der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [2], særlig artikel 185,

der henviser til Europa-Parlamentets og Rådets forordning (EF) nr. 851/2004 af 21. april 2004 om oprettelse af et europæisk center for forebyggelse af og kontrol med sygdomme [3], særlig artikel 23,

der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i forordning (EF, Euratom) nr. 1605/2002 [4], særlig artikel 94,

der henviser til forretningsordenens artikel 77 og bilag VI,

der henviser til betænkning fra Budgetkontroludvalget og udtalelse fra Udvalget om Miljø, Folkesundhed og Fødevaresikkerhed (A7-0104/2010),

A. der henviser til, at Revisionsretten har fastslået, at den har fået rimelig sikkerhed for, at årsregnskabet for regnskabsåret 2008 er rigtigt, og at de underliggende transaktioner er lovlige og formelt rigtige,

B. der henviser til, at Europa-Parlamentet den 23. april 2009 meddelte decharge til direktøren for Det Europæiske Center for Forebyggelse af og Kontrol med Sygdomme for gennemførelsen af centrets budget for regnskabsåret 2007 [5], og i beslutningen med bemærkningerne til afgørelsen:

- bemærkede, at centrets budget steg fra 17100000 EUR i 2006 til 28900000 EUR i 2007

- bemærkede, at procentsatsen for fremførte forpligtelser i 2006 var på næsten 45 %, og at der ikke var sket nogen væsentlige forbedringer i 2007, hvor den var tæt på 43 %, hvilket viser, at centret har problemer med at gennemføre sit budget

- noterede sig Revisionsrettens bemærkning om, at omfanget af budgetændringsforslag afslørede svagheder i overvågningen af budgetgennemførelsen,

1. udtrykker tilfredshed med succesen i det femte år, hvor centret har været i drift; konstaterer, at centrets budget er steget fra 17100000 EUR i 2006 til 28900000 EUR i 2007 og til 40700000 EUR i 2008;

Præstationer

2. bemærker derfor, at centret har konsolideret sine funktioner på folkesundhedsområdet, øget kapaciteten af sine sygdomsspecifikke programmer, videreudviklet partnerskaber og forbedret sine ledelsesstrukturer;

3. opfordrer centret til i en oversigt, der vedføjes næste beretning fra Revisionsretten, at foretage en sammenligning mellem de tiltag, der er blevet gennemført i det regnskabsår, der er under dechargebehandling, og de tiltag, der er gennemført i det forudgående regnskabsår, således at dechargemyndigheden bedre kan vurdere centrets præstationer fra år til år;

Bevillingsfremførsler

4. bemærker, at Revisionsretten bemærker, at ca. 16200000 EUR (svarende til 40 % af centrets samlede budget) er blevet fremført; er derfor bekymret over, at denne situation kan være i strid med princippet om etårighed og viser svagheder i centrets programmering og efterfølgende gennemførelse af centrets budget;

5. tager til efterretning, at der i regnskabsåret 2008 blev bogført et renteprovenu på 313000 EUR hos centret, og at 307000 EUR skulle tilbagebetales til Kommissionen i overensstemmelse med finansforordningen; konkluderer på baggrund af årsregnskabet og renteprovenuets størrelse, at centret i lange perioder har rådet over en enorm høj likviditetsbeholdning; tager til efterretning, at centrets likviditetssaldo pr. 31. december 2008 beløb sig til 16705090,95 EUR; anmoder Kommissionen om at undersøge, hvilke muligheder der er for at sikre, at der i fuldt omfang anvendes en behovsorienteret likviditetsstyring i overensstemmelse med artikel 15, stk. 5, i forordning (EF, Euratom) nr. 2343/2002, og hvilke strukturelle ændringer der er nødvendige for at sikre, at centrets likviditetsbeholdning holdes så lav som muligt på lang sigt;

6. noterer sig på denne baggrund centrets bestræbelser på at afslutte de indkøbs- og kontraktaktiviteter, der blev indledt i 2008, i begyndelsen af 2009 for at mindske fremførslerne;

Centrets hjemsted

7. er bekymret over, at der pr. 31. december 2008 stadig ikke var indgået en hjemstedsaftale mellem centret og de svenske myndigheder, da der stadig var mange uløste problemer, som der skulle forhandles yderligere om; understreger, at dechargemyndigheden i forbindelse med decharge for regnskabsåret 2007 allerede udtrykte bekymring over Revisionsrettens bemærkning om, at centret anvendte 500000 EUR på renovationsarbejde på de bygninger, der er lejet ud til centret, og at der ligesom i 2006 blev truffet afgørelse om dette arbejde ved en direkte aftale mellem centret og ejeren, uden at arbejdets art, tidsfristerne og betalingsbetingelserne blev specificeret; glæder sig over, at der blev indgået en aftale i marts 2009 om personnumre, og støtter centrets bestræbelser på at finde en varig løsning i samarbejde med de svenske myndigheder;

8. minder den interinstitutionelle arbejdsgruppe om decentrale agenturer om, at den bør tage dette emne op helt generelt under sine drøftelser;

Menneskelige ressourcer

9. understreger, at der stadig er svagheder i planlægningen af ansættelsesprocedurerne; er navnlig foruroliget over, at kun 101 stillinger ud af 130 godkendte var besat ved udgangen af 2008;

10. noterer sig bestræbelserne på at gennemføre den godkendte stillingsfortegnelse med 130 stillinger i 2008; glæder sig over ansættelsen af yderligere 54 medarbejdere (midlertidigt ansatte, kontraktansatte og udlånte nationale eksperter), som bragte antallet af besatte stillinger op på 101 ved udgangen af 2008, hvilket vil bidrage til at sikre centrets funktion og sætte det i stand til at udføre de opgaver, det har fået overdraget; beklager, at 16 stillinger måtte genopslås; støtter centrets foranstaltninger til forbedring af situationen; glæder sig over, at centret har taget sin interne organisation op til revision;

Intern revision

11. beklager, at centret ikke i fuldt omfang har opfyldt forpligtelsen til at sende dechargemyndigheden en rapport udarbejdet af direktøren, med en oversigt over antallet af interne revisioner foretaget af den interne revisor i overensstemmelse med artikel 72, stk. 5, i rammefinansforordningen; anerkender imidlertid, at centret gav visse informationer om de seks uafsluttede henstillinger, der betragtes som "meget vigtige" af Kommissionens interne revisionstjeneste; bemærker, at disse vedrører forvaltningens kvalitet (for videnskabelig rådgivning, sundhedsoplysninger og styrkelse af den aktuelle procedure for hastende risiko/trusselvurdering) opfølgningsaktioner i forbindelse med visse interne kontrolstandarder (f.eks. oprettelse af finansielle kredsløb) og gennemførelsen af andre interne kontrolstandarder (som f.eks. identifikation af svagheder og strukturering af den årlige aktivitetsrapport);

12. henviser vedrørende øvrige bemærkninger, der ledsager dechargeafgørelsen, og som er af horisontal karakter, til sin beslutning af 5. maj 2010 [6] om præstationer, økonomisk forvaltning og kontrol med agenturer.

[1] EUT C 304 af 15.12.2009, s. 112.

[2] EFT L 248 af 16.9.2002, s. 1.

[3] EUT L 142 af 30.4.2004, s. 1.

[4] EFT L 357 af 31.12.2002, s. 72.

[5] EUT L 255 af 26.9.2009, s. 133.

[6] Vedtagne tekster, P7_TA(2010)0139. Se side 241 i denne EUT.

--------------------------------------------------